Boer dood en broer ernstig beseer in KZN-plaasaanvalArgieffoto: Reint Dykema ŉ 56-jarige boer is dood en sy 54-jarige broer is ernstig beseer toe hulle Dinsdagaand op hul plaas in KwaZulu-Natal deur gewapende rowers oorval is. Kol. Jay Naicker, polisiewoordvoerder, het aan Maroela Media gesê die broers is omstreeks 19:00 op hul plaas in die Nyoni-omgewing, suid van Eshowe, oorval. “Drie verdagtes met aanvalswapens het op die twee broers geskiet. Dit is nie in hierdie stadium duidelik of die broers op die plaas besig was of net tuis gekom het toe hulle oorval is nie,” het Naicker gesê. Die ouer man is op die toneel dood, terwyl sy broer na ŉ hospitaal gehaas is. Een van die broers se vrou was ten tyde van die voorval in die huis, het Naicker gesê. “In hierdie stadium wil dit voorkom asof twee vuurwapens gesteel is, maar dit is nog nie duidelik nie omdat polisie nog nie ŉ verklaring by die oorlewende slagoffer kon afneem nie.” ŉ Saak van moord, poging tot moord en gewapende roof word ondersoek. Naicker het gesê die provinsiale kommissaris, lt.genl. Mmamonnye Ngobeni, het die verdagtes aangeraai om hulself aan die gereg oor te gee, aangesien die polisie alles in hul vermoë sal doen om hulle vas te trek en aan die pen te laat ry. Die name van die slagoffers is aan Maroela Media bekend, maar kan nie bekendgemaak word totdat al hul naasbestaandes van die voorval ingelig is nie.